**Du Barry** (engl. *Du Barry, Woman of Passion*; myös *Dubarry*) on vuonna 1930 ensi-iltansa saanut Sam Taylorin ohjaama yhdysvaltalainen draamaelokuva, joka kertoo löyhästi madame du Barryn elämästä ja sijoittuu 1700-luvun Ranskan Pariisiin, suurta vallankumousta edeltävään aikaan. *Du Barryn* nimiroolia näyttelee Norma Talmadge, ja elokuvan muita rooleja näyttelevät muun muassa William Farnum ja Conrad Nagel. *Du Barry* jäi Talmadgen viimeiseksi elokuvaksi.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Ranskalainen Jeanette Vaubernier (Norma Talmadge) on hyvin kunnianhimoinen nainen, joka kohoaa tavaratalon tytöstä kasinon emännäksi ja lopulta kurtisaaniksi ja Ranskan kuninkaan, Ludvig XV:n (William Farnum), rakastajattareksi. Kaikesta huolimatta Jeanetten sydän on aina kuulunut Duc de Bissacille (Conrad Nagel), jonka kanssa hänellä on rakkaussuhde loppuun saakka.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Jeanette Vaubernier eli madame du Barry
  |
|  William Farnum  | … |  Ludvig XV
  |
|  Conrad Nagel  | … |  Cosse de Brissac
  |
|  Hobart Bosworth  | … |  herttua de Brissac
  |
|  Ullrich Haupt  | … |  Jean du Barry
  |
|  Alison Skipworth  | … |  Marguerite Gourdan
  |
|  E. Alyn Warren  | … |  Denys
  |
|  Edgar Norton  | … |  Renal
  |
|  Edwin Maxwell  | … |  Maupeou
  |
|  Henry Kolker  | … |  d’Aiguillon
  |
|  Eugenie Besserer  | … |  Rosalie
  |
|  Clark Gable  | … |  avustaja
  |

Tuotanto
--------

*Du Barryn* tuottajana oli Talmadgen aviomies Joseph Schenck, jonka yhtiö Joseph M. Schenck Productions oli elokuvan tuotantoyhtiönä. Art Cinema Corporation -yhtiö oli myös tuottamassa elokuvaa. *Du Barry* perustuu David Belascon näytelmään *Du Barry* (1901), jonka pohjalta Sam Taylor sovitti elokuvan käsikirjoituksen. Belascon viisinäytöksinen näytelmä *Du Barry* oli saanut ensi-iltansa Broadwayn Criterion-teatterissa 25. joulukuuta 1901. Näytelmää oli esitetty 165 kertaa, ja sen viimeinen esitys oli ollut toukokuussa 1902. Broadway-näytelmän nimiroolissa oli Mrs. Leslie Carter.

Julkaisu ja vastaanotto
-----------------------

*Du Barry* sai ensi-iltansa Yhdysvalloissa 11. lokakuuta 1930. Suomessa elokuva sai teatteriensi-iltansa 19. syyskuuta 1932. United Artists vastasi elokuvan teatterilevityksestä Yhdysvalloissa vuonna 1930. Suomessa elokuvan levityksestä vastasi Suomi-Filmi. *Du Barry* sai heikon vastaanoton niin yleisöltä kuin kriitikoiltakin. *Du Barry* sai uusintaensi-iltansa Yhdysvalloissa vuonna 1937. Elokuvan kopiota säilytetään muun muassa Yhdysvaltain kongressin kirjaston elokuva-arkistossa.

Lähteet
-------

1. 1 2 3 4  Dubarry (1930) *allmovie.com*. Allmovie.com. Viitattu 18.7.2015. (englanniksi)
2. 1 2  Du Barry, Woman of Passion (1930) *artisticsoulstudio.com*. Artisticsoulstudio.com.  Arkistoitu 22.7.2015. Viitattu 18.7.2015. (englanniksi)
3. 1 2 3 4  DU BARRY, WOMAN OF PASSION (1930) *tcm.com*. TCM.com. Viitattu 18.7.2015. (englanniksi)
4. 1 2 3 4 5  Du Barry, Woman of Passion (1930) *elonet.fi*. Elonet.fi. Viitattu 18.7.2015. (suomeksi)
5. 1 2 3  Du Barry *ibdb.com*. IBDB.com. Viitattu 18.7.2015. (englanniksi)
6. ↑  Rediscovering Norma Talmadge *web.stanford.edu*. Stanford.edu. Viitattu 18.7.2015. (englanniksi)
7. ↑  Woman Disputed: Who was Norma Talmadge, and why aren't more of her films available? by Greta de Groat *stanford.edu*. Stanford.edu. Viitattu 18.7.2015. (englanniksi)
8. ↑  Norma Talmadge *silentera.com*. Silentera.com. Viitattu 18.7.2015. (englanniksi)

Aiheesta muualla
----------------

* *Du Barry* Internet Movie Databasessa. (englanniksi)
* *Du Barry* Elonetissä.
* *Du Barry* AllMoviessa. (englanniksi)
* *Du Barry* TCM Movie Databasessa (englanniksi)